龐統，字士元，襄陽人。少樸鈍，未有識者。潁川司馬徽清雅有知人鑒，統弱冠往見。徽甚異之，以為南州士之冠冕，由是漸顯。後郡命為功曹。性好人倫，勤於長養。每所稱述，多過其才，時人怪而問之，統答曰：「當今天下大亂，雅道陵遲，善人少而惡人多。方欲興風俗，長道業，不美其譚即聲名不足慕企，不足慕企而為善者少矣。今拔十失五，猶得其半，而可以崇邁世教，使有志者自勱，不亦可乎？」